Colegiul Medicilor îl amenință pe ministrul Bodog cu judecata pentru că nu oprește chestionarea pacienților despre mita din spitale Ministrul PSD le-a argumentat de ce susține mecanismul inițiat de Vlad Voiculescu prin care pacienții sunt întrebați: ”Vi s-au cerut bani sau atenții?”

luni, 20 martie 2017, 6:55

97,5% era gradul de satisfacție al pacienților, măsurat după sistemul vechi, în care spitalele își introduceau singure formularele 70% a fost gradul de satisfacție în prima lună după introducerea softului cerut de Voiculescu. Cifra scade în continuare

Gazeta publică un document pe care Ministerului Sănătății l-a trimis recent către asociația profesională a medicilor.

Într-un exercițiu de memorie instituțională, foarte rar în România, ministrul PSD susține ferm acțiunile predecesorului său tehnocrat, spre iritarea Colegiului Medicilor.

Printr-o scrisoare din 19 ianuarie 2017, Colegiul cere eliminarea ”revocarea ordinului” prin care cetățenii transmit informații despre spitalele unde au fost internați.

”E important să obţinem, independent de unităţile medicale, informaţii despre experienţa pacienţilor!”, le răspunde ministrul Bodog.

le răspunde ministrul Bodog. El amintește medicilor că ”transparentizarea sistemului medical este și o cerință a Strategiei naționale anticorupție 2016-2020”.

Prin președintele Colegiului, medicii îi transmit ministrului Florian Bodog: ”Ne vedem în instanță!”.

Într-un amplu interviu acordat cititorilor gsp, șeful Colegiului, medicul Gheorge Borcean susține că: ”Este un proiect ostil medicilor”.

de Mirela Neag, Răzvan Luțac și Cătălin Tolontan

Ce i-a înfuriat?

”Faptul că n-am fost consultați, că întrebarea despre mita din spitale nu folosește nimănui și că se încalcă flagrant confidențialitatea pacient – medic”, susține doctorul Gheorghe Borcean, șeful Colegiului Medicilor.

Toate punctele de vedere, puse față în față.

”Cum să ai unanimitate de mulțumire a pacienților în spitale?!”

În vara lui 2016, ministrul Vlad Voiculescu testează un nou mecanism de evaluare a satisfacției pacienților din spitalele publice.

De proiect se ocupă Ștefan Voinea, consilierul ministrului.

”Eram, în 2015, în Colegiul etic al spitalului din Craiova. Și am văzut cifrele. Reieșea că, aproape unanim, pacienții sunt mulțumiți de ceea ce se întîmplă în spitale, de felul în care sunt tratați”, își amintește el.

97,5% era gradul de satisfacție al pacientului român.

În ce fel se ajungea la această cifră?

Formulare introduse de secretara managerului

Omul completa, la externare, un formular despre felul în care a fost tratat. De cele mai multe ori o făcea în fața asistentelor.

”Și, oricum, formularul ajungea, în general, la secretara managerului, care îl introducea în sistem. Când spitalul vede calificative mici la adresa sa este tentat să nu le introducă în sistem”, explică fostul consilier al ministrului Voiculescu.

Pe de-o parte, reținere în a scrie adevărul din cauza condițiilor completării formularului. Pe de altă parte, posibilitatea de intervenție la nivelul spitalului asupra datelor în momentul culegerii.

”În Statele Unite au existat studii care au arătat aceeași situație. Datele de acest gen trebuie obținute prin excluderea spitalelor din proces. Acesta este standardul normal”, susține Marina Popescu, șefa think tank-ului independent Median Research Centre.

”Ideea e să depistezi ce fac managerii buni și să extinzi”

Trei principii susține Voinea că au stat la baza softului gândit de echipa șefului său, Vlad Voiculescu:

”Să fim cît mai puțini intruzivi în ceea ce decide pacientul să răspundă”. ”Să deconectăm spitalul de la proces ca să nu mai poată influența rezultatele”. ”Să găsim exemplele de spitale bune, remarcate de pacienți și să le popularizăm”.

”Am gândit mecanismul nu ca pe unul care să pedepsească, ci care să ne permită să reperăm managementul unde pacienții se simt bine tratați. Scopul final e să extindem buna practică, nu să arătăm pe cineva cu degetul” Ștefan Voinea, consilier al fostului ministrul Vlad Voiculescu

9 întrebări

În vara lui 2016, procedura este testată pe 5 spitale.

Noul flux este următorul: în momentul internării, pacientul își scrie, pe fișa de observație, contactul: telefon și e-mail.

De acolo, datele ajung în SIUI, sistemul integrat al Casei de Sănătate. Anonimizate, adică fără nume, contactul pacientului merge către STS, care îi trimite un sms.

În prima săptămînă după externare pacientul primește acest sms.

”Ministerul Sănătății te invită să evaluezi anonim internarea ta recentă…”.

Dacă omul este de acord, fie intră pe link-ul indicat, fie continuă să răspundă pe sms, care pentru el este gratuit.

Dacă nu e de acord, comunicarea se întrerupe.

”Am conceput un formular scurt, cu 9 întrebări. Vechiul formular avea 7 sau 8 pagini și era extrem de greu de completat de către pacient”, spune Ștefan Voinea.

Numărul unde oamenii pot reclama mita: 0800.806.806.

După test, sistemul primește verde.

Guvernul Cioloș aprobă Ordinul de ministru.

În decembrie 2016, noul mecanism de feed-back începe să funcționeze în aproximativ 30 de spitale și rata de satisfacție măsurată scade imediat la 70%.

Ultima întrebare a formularului este cea care stârnește reacții în spitale.

349 de spitale publice ar trebui să aplice sistemul de feed-back de la pacient

Oamenii sunt chestionați: ”Ți s-au solicitat bani sau atenţii de către medici sau asistente?”.

Dacă răspund ”Da”, ei sunt întrebați dacă vor să reclame acest lucru organelor de cercetare.

În cazul în care acceptă să ofere cazul concret, le este expediat prin sms contactul liniei anticorupție pe care compartimentul de integritate din Ministerul Sănătății a dezvoltat-o împreună cu Direcția Generală Anticorupție din Ministerul de Interne.

Practic, le rămâne încă un timp de gândire ca să reflecteze dacă vor să povestească situația. Și doar ei inițiază dialogul, dacă vor, sunând la 0800.806.806.

Colegiul medicilor: ”Cooperarea nu este opțională, ci obligatorie!”

Pe 19 ianuarie 2017, la două săptămâni de la investirea guvernului Grindeanu și la 10 zile de la publicarea ordinului în Monitorului Oficial, Colegiul Medicilor trimite o scrisoare către Ministerul Sănătății.

Colegiul solicită ”revocarea Ordinului 1501/2016” care statua noul mecanism de feed-back în spitale.

Colegiul susține că:

Vlad Voiculescu nu a cooperat cu organizația profesională în elaborarea mecanismului prin care pacienții evaluează spitalele unde au fost internați. ”Cooperarea nu este opțională, ci obligatorie”, reamintește Colegiul Medicilor. Faptul că ministerul susține că ordinul a fost în dezbatere publică pe site nu este relevant, pentru că ”cooperarea trebuie făcută anterior elaborării ordinului, nu după publicarea pe site.”

Organizația medicilor atrage atenția și asupra costurilor proiectului prin sms.

Florian Bodog: ”Cifra de 97,5% este nerealistă”

Florian Bodog concepe un răspuns detaliat către Colegiu în care explică istoria mecanismului și pornește de la faptul că ”vechea cifră de 97,5% de satisfacție este nerealistă”.

Mai ales dacă ”avem în vedere situaţia reală a sistemului sanitar şi rezultatele studiilor similare efectuate”.

50% este gradul de satisfacție, potrivit unui studiu al Facultății de Știinte Economice, ”Babes Bolyai”, Cluj

În dialogul de la distanță, ministrul PSD oferă medicilor câteva cifre comparative de satisfacție din spitale, care toate sunt în jurul a 50%.

Inclusiv un studiu de la ASSMB, gestionarul spitalelor Primăriei Bucureștiului, citat de Bodog, arată că evaluatea pacienților nu trece de pragul de 60% de mulțumire.

Păstrează ceea ce s-a făcut?

În documentul pe care Gazeta îl publică și care este semnat de secretarul general al MS, Gabriel Florin Pușcău, ministerul amintește că există o Strategie Națională Anti-Corupție 2016-2020, care stabilește responsabilități ale domeniului sănătății.

Printre care și acest mecanism de răspuns de la pacienți!

Argumentația ministrului Florian Bodog atestă o memorie instituțională pe care România o practică rar.

Sau care nu e de regulă evidențiată de noi, jurnaliștii, că e posibil și acest lucru.

Ministrul PSD preia argumentele predecesorului său tehnocrat și susține proiectul.

162.000 de euro pe an este costul transmiterii sms-urilor către pacienți

Bodog răspunde și în privința îngrijorărilor Colegiului Medicilor referitoare la costuri.

El susține că toate cheltuielile sunt prevăzute în Strategia națională anticorupție ”într-un număr de 10 acțiuni cu o valoare de 19,8 milioane de lei”, ceea ce reprezintă o sumă de aproape 10 ori mai mare decât se consumă cu mecanismul de feed-back.

În final, ministrul le spune medicilor că va pune din nou proiectul în dezbatere, dar atitudinea de susținere e clară, cel puțin așa cum rezultă ea din documentul alăturat.

Medicul Gheorge Borcean: ”Haideți să discutăm pe argumente!”

Gazeta a întrebat Colegiul Medicilor cum interpretează răspunsul ministrului Florian Bodog.

”Ne vedem la tribunal cu Ministerul Sănătății!”, sună răspunsul doctorului Gheorge Borcean, președintele Colegiului.

”Prețuiesc Gazeta pentru felul curat în care relatează lucrurile, chiar și atunci când ele sunt grave și scandaloase. Dacă tot avem o bază de dialog pe argumente, haideți să vă spunem și care sunt opiniile noastre ca organizație, ce ne mulțumește și ce pericole aduce acest mecanism”, spune Gheorge Borcean.

Amplul interviu cu el și alte date despre disputa pe marginea reacției pacienților, în ziarul de mîine.

Save

Save

Save

Save